
Εγκαινιάστηκε χθες στην Καπναποθήκη της Αυστροελληνικής η 12η έκθεση εικαστικών του ‘’πόλις’’ 
Είκοσι δύο καλλιτέχνες, ερασιτέχνες και μη δήλωσαν συμμετοχή  στην 12η εικαστική έκθεση του Καλλιτεχνικού Πολιτιστικού Συλλόγου Συνόλου ‘’η πόλις’ που εγκαινιάστηκε, χθες, στην Καπναποθήκη της Αυστροελληνικής. Παράλληλα με τα εκτιθέμενα έργα λειτουργεί και έκθεση κεραμικών της ομάδας ‘’πλάσις’’. 
Τα εγκαίνια της έκθεσης χαιρέτισε ο Αντιδήμαρχος Θεμιστοκλής Κοσμίδης, με επαινετικές αναφορές στην πολυδιάστατη παρουσία της ‘’πόλις’’ στην πολιτιστική ζωή του τόπου.  
Το ελληνικό τραγούδι είχε την τιμητική του στη χθεσινή βραδιά, με την Ιωάννα Παγλαρίδου, τη Νατάσα Καβαδία και την Έφη Ναβροζίδου να τραγουδούν αγαπημένες συνθέσεις και τον Αχιλλέα Σπυρλιάδη να συνοδεύει στο πιάνο. 
Η 12η έκθεση εικαστικών πραγματοποιείται με την οικονομική υποστήριξη και την αιγίδα του Δήμου Κιλκίς. Είναι επισκέψιμη για το κοινό μέχρι την Κυριακή 27 Σεπτεμβρίου. 
Ώρες λειτουργίας:
Καθημερινές 18:00-22:00 Σάββατο και Κυριακή 11:00 – 14:00 & 18:00 – 22:00.
